b'\n_START_ARTICLE_\nVelika nagrada Monaka 1936\n_START_SECTION_\nPred dirko\n_START_PARAGRAPH_\nLouis Chiron je na svoji prvi dirki v tovarni\xc5\xa1kem mo\xc5\xa1tvu Mercedes-Benz osvojil najbolj\xc5\xa1i \xc5\xa1tartni polo\xc5\xbeaj. Drugo \xc5\xa1tartno mesto je osvojil Tazio Nuvolari, ki je \xc5\xa1tartal kljub resni bolezni svojega najstarej\xc5\xa1ega sina Giorgia, tretje \xc5\xa1tartno mesto pa je osvojil Rudolf Caracciola. Ernst von Delius, rezervni dirka\xc4\x8d Auto Uniona, se je v tr\xc4\x8denju na prostem treningu po\xc5\xa1kodoval in je kon\xc4\x8dal v bolni\xc5\xa1nici.\n_START_SECTION_\nDirka\n_START_PARAGRAPH_\nNa dan dirke je mo\xc4\x8dno de\xc5\xbeevalo. Iz dirkalnika 8C-35 Giuseppeja Farine je pu\xc5\xa1\xc4\x8dalo olje, zato je prevzel dirkalnik Maria Tadinija. Na \xc5\xa1tartu je povedel Caracciola, ki so mu sledili Nuvolari, Chiron in Bernd Rosemeyer. V \xc5\xa1ikani za predorom je Tadini, ki je \xc5\xa1tartal v Farininem dirkalniku, pustil veliko lu\xc5\xbeo olja. Vodilni dirka\xc4\x8di so se ji v drugem krogu uspeli izogniti, le Chiron je se je zavrtel in tr\xc4\x8dil v ogrado, nato pa so zaradi zmede in posledi\xc4\x8dnega tr\xc4\x8denja odstopili \xc5\xa1e Manfred von Brauchitsch, Farina in Eugenio Siena. V tr\xc4\x8denje sta bila udele\xc5\xbeena tudi Carlo Felice Trossi in Antonio Brivio, krog kasneje pa je na istem mestu odstopil \xc5\xa1e sam Tadini._NEWLINE_Dirka se je nadaljevala kljub me\xc5\xa1anici de\xc5\xbeja in olja na nekaterih delih steze. Vodil je \xc5\xa1e vedno Caracciola, sledili pa so mu Nuvolari, Rosemeyer, Achille Varzi, Hans Stuck in Luigi Fagioli. V \xc5\xa1estem krogu je moral Rosemeyer na postanek v bokse in je padel v ozadje. V devetem krogu je Fagioli ponovil napako Chirona, se zavrtel v \xc5\xa1ikani, tr\xc4\x8dil v ogrado in odstopil, kot \xc5\xbee tretji Mercedesov dirka\xc4\x8d na tistem mestu. V desetem krogu je Nuvolari prehitel Caracciolo, prevzel vodstvo in za\xc4\x8del be\xc5\xbeati za sekundo na krog. V trinajstem krogu je Rosemeyerja odneslo v vzponu proti Hotelu de Paris, bo\xc4\x8dno je tr\xc4\x8dil v kamnito ogrado in odstopil. Nuvolari je \xc5\xa1e vedno vodil, sledili so mu Nuvolari, Caracciola, Varzi, Stuck, Jean-Pierre Wimille, Philippe \xc3\x89tancelin, Brivio in Trossi._NEWLINE_V sedemindvajsetem krogu je Nuvolari zaradi te\xc5\xbeav z zavorami upo\xc4\x8dasnil, tako da so ga prehiteli Caracciola, Varzi in Stuck, slednja sta se borila za drugo mesto. \xc3\x89tancelin je moral odstopiti zaradi predrtega rezervoarja za gorivo po tem, ko je ve\xc4\x8d krogov na stezo spu\xc5\xa1\xc4\x8dal gorivo. Na polovici dirke so Auto Unioni in Alfe Romeo zapeljali na postanek v bokse za dolivanje goriva. Tekmeci so pri\xc4\x8dakovali tudi postanek vodilnega Caracciole, toda Mercedesov dirka\xc4\x8d je v de\xc5\xbeevnem vremenu lahko odpeljal dirko brez postanka. To je pomenilo, da tekmeci Caracciole niso ve\xc4\x8d mogli ujeti, in nem\xc5\xa1ki dirka\xc4\x8d, ki je pred tremi leti tu do\xc5\xbeivel hudo nesre\xc4\x8do, ki je skoraj kon\xc4\x8dala njegovo kariero, je dosegel zanesljivo zmago, drugo mesto je osvojil Varzi \xc5\xbee skoraj z dvominutnim zaostankom, tretje pa Stuck, ki je zaostajal \xc5\xbee za krog. Nuvolari je kljub temu, da je prakti\xc4\x8dno ostal brez zavor, uspel re\xc5\xa1iti \xc4\x8detrto mesto, peti pa je bil Brivio \xc5\xbee s tremi krogi zaostanka.'